A4-0059/98

Päätöslauselma komission tiedonannosta neuvostolle Ukrainaa koskevasta toimintasuunnitelmasta (KOM(96)0593 - C4-0103/97)

Euroopan parlamentti, joka

- ottaa huomioon komission tiedonannon (KOM(96)0593 - C4-0103/97),

- ottaa huomioon Ukrainan kanssa 14. kesäkuuta 1994 allekirjoitetun kumppanuus- ja yhteistyösopimuksen, jolle se antoi hyväksyntänsä 30. marraskuuta 1995 ((EYVL C 339, 18.12.1995, s. 42.)),

- ottaa huomioon neuvoston 28. marraskuuta 1994 hyväksymän yhteisen kannan Euroopan unionin Ukrainaa koskevista tavoitteista ja painopistealueista ((EYVL L 313, 6.12.1994, s. 1.)),

- ottaa huomioon ulko- ja turvallisuusasiain sekä puolustuspolitiikan valiokunnan mietinnön ja tutkimusta, teknologista kehittämistä ja energia-asioita käsittelevän valiokunnan sekä taloudellisten ulkosuhteiden valiokunnan lausunnot (A4-0059/98),

A. ottaa huomioon, miten tärkeänä Euroopan unioni pitää Ukrainan itsenäisyyttä, alueellista koskemattomuutta ja riippumattomuutta, ja tunnustaa maan suuren merkityksen Mustanmeren alueen turvallisuuden ja vakauden kannalta,

B. on tyytyväinen Ukrainan sovittelijan asemaan sekä sen omissa sisäisissä asioissa että sen suhteissa naapurivaltioihin ja Venäjän hallituksen maan kanssa tekemään ystävyys- ja yhteistyösopimukseen, joka allekirjoitettiin 31. toukokuuta 1997,

C. panee merkille Ukrainan yksipuolisen ydinaseista luopumisen ja suhtautuu myönteisesti sen liittymiseen ydinaseiden leviämisen estämistä koskevaan sopimukseen,

D. ottaa huomioon Ukrainan tekemät sitoumukset noudattaa allekirjoittamansa ja ratifioimansa Euroopan ihmisoikeusyleissopimuksen määräyksiä,

E. katsoo, että Ukraina on alueen vakauden perustekijä ja että siitä tulee lähitulevaisuudessa Euroopan unionin ja Naton rajanaapuri,

F. ottaa huomioon tarpeen tukea Ukrainan poliittisia ja taloudellisia uudistuksia,

G. ottaa huomioon, että EU on kansainvälisesti katsoen Ukrainan suurin avunantaja ja että Ukraina saa Venäjän jälkeen eniten apua Tacis-ohjelmasta;

1. On tyytyväinen komission esittämään ja neuvoston 6. joulukuuta 1996 hyväksymään Ukrainaa koskevaan toimintasuunnitelmaan;

2. On sitä mieltä, että Euroopan unionin on jatkettava tiiviissä yhteistyössä ETYJ:n ja Euroopan neuvoston kanssa Ukrainan demokratisoinnin tukemista kannustamalla erityisesti demokratiaa edistävän Tacis-ohjelman avulla tapahtuvaa kansalaisyhteiskunnan kehittämistä, onhan tämä sisäisen demokraattisen vakauden välttämätön osatekijä;

3. Suhtautuu myönteisesti siihen, että Ukraina on ratifioinut Euroopan ihmisoikeusyleissopimuksen;

4. Toteaa, että Ukrainan viranomaiset ovat halukkaita poistamaan kuolemanrangaistuksen ja että teloitusten täytäntöönpanon lykkäyspäätös astui voimaan 11. maaliskuuta 1997; pahoittelee kuitenkin, että vuonna 1997 teloitettiin 13 ihmistä ennen lykkäyspäätöksen voimaantuloa, ja toivoo, että enää ei järjestettäisi yhtään tämän päätöksen vastaista teloitusta;

5. Toteaa lisäksi, että Ukraina allekirjoitti 5. toukokuuta 1997 Euroopan ihmisoikeusyleissopimuksen pöytäkirjan nro 6, ja pyytää, että tämä pöytäkirja ratifioitaisiin hyvin nopeasti, jotta kuolemanrangaistus voitaisiin poistaa Ukrainan rikoslaista eurooppalaisten normien mukaisesti;

6. Toteaa, että Ukraina ei täytä turvalliselle kolmannelle maalle asetettavia edellytyksiä, varsinkaan sen vuoksi, että se ei ole vielä allekirjoittanut Geneven yleissopimusta pakolaisten oikeusasemasta ja että sillä ei ole toimivaa pakolaislainsäädäntöä; kehottaa Ukrainaa liittymään kansainvälisiin yleissopimuksiin maahanmuuttajien suojelemisesta ja panemaan ne viipymättä täytäntöön; pyytää neuvostoa ja komissiota antamaan Ukrainalle enemmän tukea ihmisarvoisen pakolaislainsäädännön kehittämisessä ja sen täytäntöönpanossa sekä välttämättömien hallinnollisten edellytyksien kehittämisessä;

7. Tunnustaa Ukrainan saavuttaman edistyksen kokonaistalouden vakauttamisessa ja talousuudistuksissa; painottaa kuitenkin poliittisen konsensuksen merkitystä prosessin onnistuneelle jatkamiselle ja loppuun saattamiselle;

8. Korostaa tarvetta jatkaa Ukrainan taloudellisen siirtymäkauden tukemista toteuttamalla kaikkia käytettävissä olevia rahoitusvälineitä (makrotaloudellinen tuki, Tacis jne.) ja kehittämällä Ukrainan kanssa teollisen ja kaupallisen alan yhteisyrityksiä (ilmailuteollisuus, avaruus, energia, liikenne jne.);

9. Valittaa kuitenkin, että Ukrainan uudistusten vauhti on hidastunut, mikä voi johtaa suurempiin taloudellisiin ja yhteiskunnallisiin vaikeuksiin pitkän ajan kuluessa; kehottaa sen vuoksi Ukrainan viranomaisia vauhdittamaan talousuudistuksia ja pyytää kansainvälisiä rahoituslaitoksia ja Euroopan unionia antamaan enemmän tukea tälle maalle;

10. Painottaa, että Ukrainalle annettavassa talousavussa olisi otettava huomioon maassa toteutettavat perusteelliset rakenneuudistukset (yksityistämiset, verotusjärjestelmän uudelleenjärjestäminen, energia-alan uudelleenjärjestäminen jne.), ja on huolestunut näiden uudistusten hitaasta vauhdista;

11. Katsoo, että etusijalla on pidettävä hallinnon uudistusta, verouudistusta, oikeusjärjestelmän uudistusta, valtion budjetin määrärahojen parempaa jakamista, rahoitusjärjestelmän uudistusta, yksityistämisen jatkamista ja ulkomaisten tuotteiden ja investointien parempia mahdollisuuksia päästä markkinoille;

12. Kiittää EU:n valmiutta avustaa jälleen kerran Ukrainaa yhdessä kansainvälisten rahoituslaitosten sekä muiden Ukrainan avustajamaiden kanssa maksutasevaikeuksien voittamisessa;

13. Pyytää, että Ukraina liitettäisiin yhteisön ohjelmiin opetuksen - painopisteenä opiskelijoiden ja nuorten tulevien johtajien vaihto-ohjelmat politiikan, oikeuden ja talouden alalla - kulttuurin, tietoyhteiskunnan, tieteen ja ympäristönsuojelun alalla;

14. Toivoo EU:n ja Ukrainan välisen oikeudellisen yhteistyön vahvistamista ja kansainvälisen rikollisuuden ja laittoman maahanmuuton tehokkaampaa torjumista;

15. Korostaa, että Ukraina on avainasemassa Euroopan laajuisia verkkoja kehitettäessä (televiestintä, energia, kuljetukset) ja että tältä kannalta katsottuna se muodostaa sillan Venäjään, Transkaukasukseen ja Keski-Aasiaan suuntautuville maayhteyksille;

16. Viittaa siihen, että Ukrainan energia-alan uudelleenjärjestämistä ei voida tarkastella ainoastaan taloudellisesta näkökulmasta ja että samalla EU:n on otettava huomioon yleinen politiikkansa Ukrainan nykyisten ydinvoimaloiden turvallisuustason parantamiseksi;

17. Muistuttaa Ukrainan sitoumuksesta sulkea Tshernobylin ydinvoimala kokonaan vuonna 2000 ja vaatii, että tätä määräaikaa noudatetaan; pyytää G7-maita ja Euroopan unionia tukemaan tässä Ukrainaa kannustamalla sitä monipuolistamaan energialähteitään, toimimaan energiantuhlauksen estämiseksi ja lisäämään vielä toiminnassa olevien tai käytöstä poistettujen ydinvoimalaitosten turvallisuutta; pyytää, että kustannukset jaetaan tämän osalta paremmin avustajavaltioiden kesken;

18. Pyytää kansainvälistä yhteisöä tekemään aloitteen maailman ympäristön hyväksi ja osoittamaan tarvittavat varat Tshernobylin sarkofagin uudelleen rakentamiselle, jonka kustannusten arvioidaan olevan 750 miljoonaa USA:n dollaria;

19. Korostaa samalla, että kansainvälisten rahoituslaitosten osallistumista on syytä laajentaa Tshernobylin ydinvoimalaitoksen mahdollisesti korvaavien Hmelnitski 2 ja Rovno 4 -reaktorien rakentamisen päätökseen saattamisessa tarvittavaan rahoitukseen;

20. Kehottaa komissiota, jäsenvaltioita ja rahoituslaitoksia tekemään tiivistä yhteistyötä Ukrainan sähköteollisuuden kanssa, jotta voidaan varmistaa tehokkaampi energiankäyttö sekä lämpövoimalaitosten nykyaikaistaminen niiden suoritustason parantamiseksi;

21. Kehottaa komissiota tehostamaan yhteistyötään, jotta kaikilla Ukrainan talouden sektoreilla, kotitaloussektori mukaan lukien, otettaisiin käyttöön tehokkaita energiansäästöohjelmia ja jotta energiavarojen kokonaisvaltainen hallinta voitaisiin toteuttaa tulevaisuudessa;

22. Kehottaa komissiota edistämään oikeudellisen kehyksen ja rahoituskehyksen kehittämistä energia-alan teollisen yhteistoiminnan ja yhteisyritysten perustamista varten;

23. Toteaa, että kumppanuus- ja yhteistyösopimus tarjoaa puitteet Euroopan unionin ja Ukrainan väliselle tiiviille ja monipuoliselle yhteistyölle ja että Ukrainan on syytä luoda tarvittavat edellytykset ulkomaisille sijoituksille ja teknologiasiirroille;

24. Korostaa, että Ukraina voi kumppanuus- ja yhteistyösopimuksen ansiosta monipuolistaa kaupankäyntiään ja siten vahvistaa itsenäisyyttään, mikä ei estä sitä säilyttämästä nykyisiä kauppasuhteita entisen Neuvostoliiton valtioiden kanssa, vaan pikemminkin päinvastoin;

25. Suhtautuu myönteisesti sopimuspuolten välisen kaupan vahvistamiseen, mutta kiinnittää kuitenkin huomiota niihin olemassa oleviin oikeudellisiin ja tosiasiallisiin rajoituksiin, jotka koskevat EU:n tavaroiden ja investointien pääsyä Ukrainan markkinoille ja jotka on kauppasuhteiden syventämistä ajatellen poistettava mahdollisimman pian;

26. Kehottaa komissiota ottamaan paremmin huomioon taloudellisen siirtymävaiheen erityisehdot Ukrainassa soveltaessaan kyseistä maata koskevia kauppaan liittyviä suojalausekkeitaan;

27. Tunnustaa Ukrainan ongelmat yksityistämisessä, erityisesti raskasteollisuuden alalla, sekä hintojen vapauttamisessa, erityisesti energia-alalla, mutta huomauttaa, että valtion tuki vääristää olennaisella tavalla kansainvälistä kilpailua;

28. Kehottaa komissiota tutkimaan, missä määrin EU voi avata uusia mahdollisuuksia yhteisön maatalousmarkkinoilla vapauttamalla Ukrainan maataloustuonnin;

29. Kehottaa komissiota tukemaan Ukrainaa sen pyrkiessä integroitumaan maailmantalouteen ja kannattaa Ukrainan pikaista ottamista WTO:hon, minkä vuoksi kumppanuussopimusta on mukautettava vastaavasti;

30. Arvelee kuitenkin, että kumppanuussopimus on vain yksi välivaihe kohti Ukrainan ja Euroopan unionin entistä tiiviimpää liittoa ja että edellytysten täytyttyä on syytä suunnitella neuvotteluja uusista välineistä, joilla tällainen liitto voitaisiin toteuttaa;

31. Pyytää sekä Ukrainaa että Euroopan unionia käyttämään tällä välin hyväkseen kumppanuus- ja yhteistyösopimuksen tarjoamia mahdollisuuksia mahdollisimman hyvin, mukaan lukien sopimuksessa määrättyä poliittista vuoropuhelua, jotta osapuolet pääsisivät lähemmäksi toisiaan sekä taloudellisesti että poliittisesti;

32. Suhtautuu myönteisesti EU:n ja USA:n 5. joulukuuta 1997 antamassa Ukrainaa koskevassa yhteisessä julistuksessa ilmaisemaan Ukrainan itsenäisyyden sekä taloudellisten uudistuspyrkimysten poliittiseen ja taloudelliseen tukemiseen läntisten teollisuusvaltioiden kansainvälisen solidaarisuuden konkreettisena ilmauksena murrosvaiheessa olevia IVY-valtioiden talouksia kohtaan;

33. Suhtautuu myönteisesti Atlantin liiton ja Ukrainan välillä Madridissa 9. heinäkuuta 1997 allekirjoitettuun peruskirjaan, jolla voidaan kehittää jo olevia osapuolten välisiä suhteita rauhankumppanuuden yhteydessä, jonka hyväksi Ukraina aktiivisesti toimii ja jonka nojalla molemmat osapuolet voivat toimia Manner-Euroopan turvallisuuden vahvistamiseksi yhdessä Naton ja Venäjän suhteita säätelevän peruskirjan kanssa;

34. Suhtautuu myönteisesti myös Länsi-Euroopan unionin (WEU) ja Ukrainan välillä 30. kesäkuuta 1997 allekirjoitettuun asiakirjaan pitkien matkojen lentoliikennekuljetuksia koskevan yhteistyön luomisesta Petersberg -tyyppisten tehtävien tukemiseksi;

35. Korostaa, että tällaiset monipuolisemmat keinot, joihin WEU voi tarvittaessa turvautua ja jotka täydentävät NATOn yhteydessä käytettävissä olevia keinoja, lisäävät Euroopan turvallisuus- ja puolustusidentiteetin johdonmukaisuutta ja uskottavuutta ja muodostavat käytännön esimerkin yhteistyöstä rauhan ja vakauden säilyttämiseen liittyvien velvollisuuksien täyttämisessä;

36. Panee merkille, että tällaista yhteistyötä voitaisiin kehittää myös Venäjän liittovaltion kanssa ilman, että se estäisi Länsi-Euroopan maita kehittämästä omaa ATF/FLA:han (Avion de Transport du Futur / Future Large Aircraft) perustuvaa pitkien matkojen lentokuljetusten kapasiteettia;

37. Katsoo, että Ukraina pitäisi liittää sopivalla tavalla WEU:n toimiin, aloittaen Petersberg -tyyppisillä tehtävillä;

38. On sitä mieltä, että muillekin Itsenäisten valtioiden yhteisöön kuuluville Euroopan valtioille, jotka ovat Euroopan neuvoston jäseniä ja jotka on kytketty Euroopan unioniin kumppanuus- ja yhteistyösopimuksella, olisi tarjottava samoja mahdollisuuksia kuin Ukrainalle osallistua Petersberg -tyyppisiin tehtäviin;

39. Kehottaa puhemiestään välittämään tämän päätöslauselman komissiolle, neuvostolle ja Ukrainan hallitukselle ja parlamentille.